**LĒMUMS**

Liepājā

|  |  |  |
| --- | --- | --- |
| 2022.gada 14.aprīlī |  Nr.149/6(prot. Nr.6, 19.§) |  |

Par zemesgabala Cēsu rotas ielā,

blakus nekustamajam īpašumam

Katedrāles ielā 9, daļas iznomāšanu

Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, un daļēji atrisinātu daudzdzīvokļu māju iedzīvotāju automašīnu novietošanas problēmu, kā arī, lai veicinātu iekšpagalmu sakārtošanu mikrorajonos, pamatojoties uz likuma "Par pašvaldībām" 14.panta pirmās daļas 2.punktu un 21.panta pirmo daļu, Ministru kabineta 2018.gada 19.jūnija noteikumu Nr.350 "Publiskas personas zemes nomas un apbūves tiesības noteikumi" 29.1. un 30.1.apakšpunktu, izskatot sabiedrības ar ierobežotu atbildību "LIEPĀJAS NAMU APSAIMNIEKOTĀJS" 2022.gada 4.marta vēstuli Nr.2022/1/1-19/0063 "Par zemes nomu", Liepājas valstspilsētas pašvaldības Nekustamo īpašumu jautājumu konsultatīvās komisijas 2022.gada 14.marta priekšlikumu (sēdes protokols Nr.5) un Liepājas valstspilsētas pašvaldības domes pastāvīgās Pilsētas attīstības komitejas 2022.gada 7.aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Iznomāt sabiedrībai ar ierobežotu atbildību "LIEPĀJAS NAMU APSAIMNIEKOTĀJS" (reģistrācijas Nr.42103004583; juridiskā adrese: Tukuma iela 1A, Liepāja), kā dzīvojamās mājas Katedrāles ielā 9 pārvaldniekam (apsaimniekotājam), uz 5 (pieciem) gadiem zemesgabala Cēsu rotas ielā (kadastra apzīmējums 1700 002 0609), Liepājā, blakus nekustamajam īpašumam Katedrāles ielā 9, daļu 430 kv.m platībā (pielikumā) teritorijas labiekārtošanai un autostāvvietām mājas Katedrāles ielā 9 iedzīvotājiem.

2. Liepājas pilsētas pašvaldības iestādei "Nekustamā īpašuma pārvalde" sagatavot līguma projektu par lēmuma 1.punktā minētā zemesgabala Cēsu rotas ielā (kadastra apzīmējums 1700 002 0609), blakus nekustamajam īpašumam Katedrāles ielā 9, daļas iznomāšanu, iekļaujot tajā šādus nosacījumus:

2.1. Liepājas valstspilsētas pašvaldība neatbild par nomnieka ieguldījumiem un izdevumiem, apsaimniekojot iznomāto zemesgabala daļu;

2.2. nomnieks maksā nomas maksu saskaņā ar sertificēta vērtētāja novērtējumu;

2.3. nomnieks papildus nomas maksai maksā valstī noteikto pievienotās vērtības nodokli;

2.4. nomnieks šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz iznomāto zemesgabala daļu;

2.5. nomnieks atbild par visu zemesgabala daļā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.6. nomnieks apņemas viena gada laikā no līguma noslēgšanas dienas iesniegt Liepājas pilsētas pašvaldības iestādē "Liepājas pilsētas būvvalde" atbilstošu projekta dokumentāciju;

2.7. nomnieks saskaņā ar Liepājas pilsētas domes 2020.gada 17.decembra saistošajiem noteikumiem Nr.47 "Liepājas pilsētas pašvaldības teritorijas kopšanas un būvju uzturēšanas saistošie noteikumi" un citiem kārtību regulējošiem noteikumiem nodrošina iznomātās vietas un tās apkārtnes uzkopšanu.

3. Lēmuma 1.punktā minētajai zemesgabala daļai kadastra vērtēšanas vajadzībām noteikt lietošanas mērķi - atsevišķi nodalītas atklātas autostāvvietas (kods 11 05).

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt zemes nomas līgumu, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

5. Gadījumā, ja sabiedrības ar ierobežotu atbildību "LIEPĀJAS NAMU APSAIMNIEKOTĀJS" vainas dēļ līgums par lēmuma 1.punktā minētā zemesgabala Cēsu rotas ielā, blakus nekustamajam īpašumam Katedrāles ielā 9, daļas nomu netiek noslēgts viena mēneša laikā no lēmuma pieņemšanas dienas, lēmums zaudē spēku.

6. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Nekustamā īpašuma pārvaldei, nomniekam |